24-vuotias nainen oli ystävänsä ja lastensa kanssa menossa Helsingin Vuosaaren metroaseman hissiin, kun sähköpyörätuolilla liikkunut aggressiivinen mies kävi päälle.

Mies oli käynyt myös tilanteeseen tulleeseen vartijaan kiinni.

Poliisit tulivat paikalle ja nainen on tehnyt rikosilmoituksen.

Naisen mukaan lapsi on traumatisoitunut.

Arkistokuva metrosta. JENNI GÄSTGIVAR

24-vuotias nainen oli torstai-iltana noin kello kuuden aikaan matkalla kotiinsa Vuosaaren metroasemalta. Nainen oli liikenteessä kahden oman lapsensa kanssa, joista nuorin on vain reilun vuoden ikäinen ja vanhempi viisivuotias. Seurueessa oli lisäksi naisen ystävä ja tämän kuusivuotias lapsi. Seurue oli matkalla hissille, sillä nuorin lapsi oli rattaissa, joiden kuljettaminen portaissa olisi ollut haasteellista.

Naisen mukaan isommat lapset olivat sännänneet hissille painamaan nappia ja pitivät hissin ovea auki odottaen naista ja tämän ystävää, jotka olivat joitakin metrejä lasten takana.

- Samalla hetkellä hyvin aggressiivinen ja vihaisen näköinen mies kiiti meidän aikuisten ohitse sähköpyörätuolilla hurjaa vauhtia. Siinä vaiheessa huusin lapsille, että tulkaa vain pois ja päästäkää setä ennen meitä,

Nainen kertoo miehen jo menneen hissiin, mutta tämä oli tehnyt äkkikäännöksen ja jyrännyt sähköpyörätuolillaan kuusi- ja viisivuotiaiden lasten päälle. Ystävän lapsi oli päässyt livahtamaan tilanteesta, mutta viisivuotias oli jäänyt miehen armoille.

- Hän työnsi viisivuotiasta tytärtäni ja otti hyvin voimakkaasti häntä kurkusta kiinni ja yritti kuristaa häntä. Mies huusi lapsille ja meille sekä kirosi ja oli hyvin uhkaava, kertoo Facebook-päivityksessään.

Nainen kertoo itse asettuneensa suojelemaan rattaissa ollutta lastaan, kun hänen ystävänsä oli juossut auttamaan miehen käsissä ollutta viisivuotiasta.

- Oli aivan kamalaa olla metroasemalla jumissa lasten ja rattaiden kanssa, koska ainoa poistumistapa oli hissi ja siellä tilanne tapahtui, nainen kertoo kauhunhetkistään.

Vartijakin sai osansa

Nainen oli soittanut hätäkeskukseen, ja tämän ystävä oli juossut etsimään vartijaa. Vartija oli lähtenyt miehen perään ja saanut tämän kiinni, mutta mies oli hyökännyt myös vartijan kimppuun. Naisen mukaan mies oli työntänyt ja repinyt vartijaa ja jyrännyt tämän päälle sähköpyörätuolillaan.

- Vartija tuli meille tilanteen jälkeen vielä erikseen sanomaan, että mies oli todella vahva, tällä oli todella paljon voimaa, nainen kertoo Iltalehdelle puhelimitse.

Pian poliisit olivat saapuneet paikalle, mutta naisen mukaan nämä eivät olleet ottaneet tilannetta vakavasti. Naisen kertoman mukaan kaksi poliisia oli pidellyt miestä ja yrittänyt saada tätä rauhoittumaan.

- Meille poliisit kertoivat, että mies ymmärtää kyllä, ettei näin saa toimia, mutta ei se siinä lohduta, nainen huokaa.

Mies oli päässyt poistumaan tilanteesta.

- Emme tiedä, mitä miehelle tapahtui tai mihin hän lähti. Ilmeisesti kuitenkin pääsi jatkamaan matkaansa. Poliisit kertoivat hänen olevan ilmeisesti syyntakeeton mielen alueen ongelmien takia. Kauhealta tuntuu ajatella, jos hän saa kulkea vapaana ja mahdollisesti käydä muidenkin lasten ja aikuisten kimppuun tai meidän kimppuumme uudelleen, nainen kertoo.

Poliisi tutkii

Helsingin poliisi vahvistaa saaneensa rikosilmoituksen tapauksesta. Helsingin poliisin ylikomisario Jere Roimu kertoo, että Vuosaaren metroasemalla oli tapahtumailtana tehty paljon tutkintaa tapaukseen liittyen.

- Asiaa ei olla missään nimessä painettu villaisella, vaan paikan päällä on tehty laadukas ja laaja kenttätutkinta. Paikan päällä on saatettu todeta, että mies on syyntakeeton, mutta jutun etenemiseen se ei ole vaikuttanut millään tavalla, Roimu toteaa.

Tutkinnanjohtaja, rikoskomisario Pekka Korhonen on tapauksesta vaitonainen.

- Kuulustelut ja selvittelyt ovat siinä vaiheessa, ettei asiasta ole sanottavaa. Odotamme valvontakameroiden nauhoja metroasemalta, Korhonen sanoo.

Iltalehdelle nainen kertoo puhelimitse olleensa poliisiin yhteydessä maanantaina. Hänen saamiensa tietojen mukaan miestä ei ole otettu kiinni.

Välinpitämättömyyttä viranomaisilta

Nainen kertoo menneensä viisivuotiaan lapsensa kanssa Vuosaaren terveysasemalle perjantaina. Torstai-ilta oli naisen mukaan mennyt shokissa.

- Torstai-iltana iltatoimilla katsottiin tarkemmin lapsen kaulaa. Kaulassa näkyi selkeät jäljet ja lapsi sanoi, että hänen on hankala hengittää, nainen kertoo.

Perjantaina terveysasemalla saatu vastaanotto oli naisesta tuntunut ymmärtämättömältä. Naista ja tämän lasta oli yritetty ohjata Lastenklinikalle.

- Kerroin, että tytärtä on yritetty kuristaa, hän on joutunut pahoinpitelyn uhriksi ja että tänne kehotettiin tulemaan. Sanottiin, että menkää Lastenklinikalle sitten. Saatiin lopulta sille illalle aika, mutta muuten vain pyydettiin rauhoittumaan, nainen kertoo.

Naisen mukaan lapsi on kokenut syyllisyyttä tapauksesta ja on käsitellyt kokemaansa järkytystä leikeissä ja piirtäen. Torstaina tapahtuman jälkeen tytär oli ollut naisen kertoman mukaan selkeässä shokissa.

- Eihän pienellä lapsella ole henkisiä työkaluja käsitellä tällaisia tapauksia. Tällainen on aikuisellekin vaikeaa, nainen puuskahtaa.

Kun nainen pääsi lapsensa kanssa vastaanotolle illalla, oli terveyskeskuslääkäri kehottanut tätä ottamaan yhteyttä neuvolaan tulevana maanantaina. Kun nainen otti neuvolaan yhteyttä, tämä ohjattiin toiseen paikkaan, josta taas seuraavaan.

- Nyt ollaan saamassa lopulta jonkinlaista kriisiapua asian käsittelyyn. Koska tämä on sen verran vanha tapaus, ei tämä monien mielestä ole enää akuutti juttu. Meitä ei kuitenkaan missään vaiheessa ohjattu, että mihin ottaa yhteyttä. Olisi tärkeää, että poliisi kertoisi heti, mihin ottaa yhteyttä, nainen kertoo.